
Kommunedirektørens innstilling
Beslutningen om å stanse planinitiativet for detaljregulering for del av gbnr. 22/1 Myrgård i Langangen opprettholdes, jf. plan- og bygningsloven § 12-8 annet ledd . Arealets fremtidige status må først avklares gjennom vedtak av ny kommuneplanens arealdel før et ev. planinitiativ kan videreføres. 


SAKSUTREDNING

Bakgrunn for saken
Forslagsstiller har fremmet planinitiativ for detaljregulering av del av gbnr. 22/1 Myrgård i Langangen til boligformål. Planinitiativet omfatter om lag 60–70 boenheter, og arealet er i gjeldende kommuneplanens arealdel avsatt til framtidig boligbebyggelse. 
Planavdelingen besluttet 16.05.2025 å stanse planinitiativet før oppstartsmøte, med hjemmel i plan- og bygningsloven § 12-8 annet ledd første punktum. Begrunnelsen var at (1) kommunen er i gang med revisjon av kommuneplanens arealdel, at (2) kommunen har en betydelig boligreserve også i Langangen, og at det (3) foreligger nytt kunnskapsgrunnlag om naturmangfold i området. Forslagsstiller har deretter krevd saken forelagt bystyret til endelig avgjørelse etter plan- og bygningsloven § 12-8 annet ledd tredje punktum.
 
Kommunedirektørens vurdering
Kommunedirektøren vurderer at planinitiativet ikke bør tillates videreført på nåværende tidspunkt. Det avgjørende er at:
kommunen er i gang med revisjon av kommuneplanens arealdel, der spørsmålet om området skal videreføres eller tas ut allerede er under behandling,
det foreligger oppdatert og relevant kunnskap som viser sårbar naturtype av høy kvalitet og registrerte rødlistearter i området,
nasjonale føringer tilsier at tidligere godkjent arealbruk skal vurderes kritisk på nytt, og at fortetting og transformasjon skal vurderes før nye arealer tas i bruk,
kommunen har en betydelig regulert boligreserve, også i Langangen, slik at det ikke er dokumentert behov for å forskuttere planavklaringen gjennom detaljregulering nå.
Kommunedirektøren mener på denne bakgrunn at det faglig sett er riktig å stanse planinitiativet på nåværende tidspunkt. Den riktige og mest forsvarlige fremgangsmåten er at arealets framtidige status først avklares gjennom vedtak av ny kommuneplanens arealdel. I det følgende gis en mer utfyllende faglig begrunnelse for kulepunktene i kommunedirektørens vurdering.
 
Om pågående revisjon av kommuneplanens arealdel
Kommunedirektøren legger i sin vurdering vekt på at planinitiativet må ses i sammenheng med pågående revisjonen av kommuneplanens arealdel. Kommunen har i tidligere svar til forslagsstiller gjort det klart at blant annet ny kunnskap om naturmangfold, nye nasjonale forventninger og retningslinjer til kommunal planlegging, og oppdatert oversikt over kommunens samlede boligreserve vil inngå i det samlede beslutningsgrunnlaget ved utarbeidelse av revidert arealdel. Kommunen har også uttalt at den pågående planrevisjonen skal avklare om arealet på gbnr. 22/1 skal videreføres helt, delvis eller tas ut som framtidig boligformål i ny kommuneplan. I forbindelse med revisjonen skal det gjennomføres en planvask, der tidligere godkjent arealbruk skal vurderes opp mot oppdatert og ny kunnskap, nasjonale og regionale føringer på området, og kommunens nylig vedtatte arealstrategi.
Kommunedirektøren mener det ville være uheldig å åpne for detaljregulering av et område som er under overordnet planfaglig revurdering i kommuneplanens arealdel. En slik fremgangsmåte vil svekke kommuneplanens funksjon som kommunens overordnede styringsverktøy for arealdisponering, og innebære en risiko for at detaljregulering forskutterer en avklaring som etter lovens system bør tas på kommuneplannivå.
 
Om naturmangfold 
Kommunedirektøren legger videre vekt på det oppdaterte kunnskapsgrunnlaget om naturverdiene i området. I kommunens tidligere brev er det vist til at naturtypekartleggingen for området, med områdenavn Liåsen N (id NINFP2410161502), er utført etter NiN-metodikk og lagt inn i Naturbase. Kartleggingen viser stort funn av naturtypen lågurteikeskog med høy kvalitet. Denne naturtypen er knyttet til rødlistekategori VU (sårbar). Det ble allerede i 2025 fremhevet at store deler av området avsatt til framtidig boligbebyggelse er omfattet av denne kartleggingen.
Faktaarket for Liåsen N (se vedlegg) viser at lokaliteten er på hele 34 902 m² og at den sårbare naturtypen er vurdert til høy kvalitet. Klassifiseringen av naturtypen gjør denne til en nasjonal interesse. Naturmangfoldet er vurdert til stort, blant annet fordi lokaliteten er stor i omfang, har enkelte hule og gamle edellauvtrær og registrerte rødlistearter, herunder barlind (VU) og lind (NT). Faktaarket beskriver videre lokaliteten som lågurteikeskog dominert av eik, lind, hassel og lønn, med moderat tilstand, og uten registrerte fremmedarter. Det supplerende artskartet for området viser videre at det er registrert en rekke artsfunn av sårbare og truede arter. Registreringene er gjort i 2024 og 2025 av Biofokus, på oppdrag fra Porsgrunn kommune, som i forbindelse med revisjon av kommuneplanens arealdel må oppdatere kunnskapsgrunnlaget innenfor en rekke tema, herunder naturmangfold. 
 
Nasjonale og regionale føringer
Kommunedirektøren viser til at kommunen tidligere har begrunnet stans av planinitiativet med henvisning til nasjonale forventninger til regional og kommunal planlegging og nye statlige planretningslinjer for arealbruk og mobilitet. Føringene peker på viktigheten av å planlegge for en arealbruk som begrenser transportbehovet, og at fortetting og transformasjon skal vurderes før nye områder tas i bruk. Vår egen vedtatte arealstrategi peker i tillegg også på at viktige tema som jordvern, naturmangfold og klima skal vurderes ved arealbruk. Kommunedirektøren vil understreke at disse føringene ikke bare gjelder helt nye innspill til arealbruk, men også når kommunen skal vurdere om eldre, ikke-realiserte utbyggingsområder fortsatt bør videreføres i kommuneplanen. 
 
Boligreserve og kommuneplanens ansvar for å ivareta vekstpotensial 
Kommunedirektøren legger også vekt på at kommunen har en betydelig boligreserve, også i Langangen. Det vises til sak 77/26 i bystyret den 11. juni 2026 om insentiver for tilflytting til Langangen, hvor det ble vist til en regulert boligreserve på omtrent 190 boenheter. Kommunen har utarbeidet en helhetlig oversikt over regulerte boliger i vedtatte reguleringsplaner i hele kommunen, som vil legges til grunn som kunnskapsgrunnlag til planforslaget for ny kommuneplan.   
Kommuneplanens formål er å angi hovedtrekkene i arealdisponeringen og sikre en samlet, langsiktig og kunnskapsbasert vurdering av hvor kommunen bør vokse og hva som må vernes i planperioden. Når kommunen har tilstrekkelige reserver andre steder, og samtidig står overfor oppdatert kunnskap om naturverdier i et konkret område, er det både lovlig og planfaglig riktig å revurdere om et eldre, framtidig byggeområde fortsatt bør opprettholdes.
 
Om grunneiers anførsler – egen biolog og gjennomført hogst
Kommunedirektøren har merket seg at grunneier har vist til at de har benyttet egen biolog, og at deres vurdering skal tilsi at det ikke er så store verdier i området som kommunen har lagt til grunn. Det er ikke fremlagt dokumentasjon som underbygger denne påstanden. Det er videre opplyst at det er gjennomført hogst i hele området som ligger inne som fremtidig areal i gjeldende kommuneplan. 
Etter kommunedirektørens vurdering endrer ikke disse påstandene sakens karakter. For det første må kommunen som planmyndighet bygge sine overordnede vurderinger på det samlede og oppdaterte kunnskapsgrunnlaget som foreligger i den pågående revisjonen av kommuneplanens arealdel. Kommunen har selv innhentet uhildet naturkarttypelegging etter etablert metodikk for å kunne vurdere arealinnspill og planvask. Det er dette kunnskapsgrunnlaget som skal ligge til grunn for den overordnede vurderingen på kommuneplannivå. At private aktører legger frem alternative vurderinger, endrer ikke behovet for at kommunen må foreta sin egen selvstendige planfaglige vurdering. 
For det andre endrer ikke gjennomført hogst det prinsipielle spørsmålet om det bør åpnes for detaljregulering før ny arealdel foreligger, eller om arealets framtidige status først skal avklares gjennom den pågående kommuneplanrevisjonen. Saken handler med andre ord om arealet, ut fra oppdatert kunnskap, hensynet til natur, arealstrategien og kommunens samlede boligbehov, fortsatt bør ligge som framtidig utbyggingsområde i kommuneplanen. Hogst kan ikke i seg selv føre til at et område bør detaljreguleres eller at overordnet planavklaring kan settes til side. Etter kommunedirektørens syn må det tvert imot unngås at gjennomførte inngrep i forkant av planavklaring påvirker vurderingen av hva som er riktig langsiktig arealdisponering.
 
Om at området har ligget inne lenge og om hensynet til utvikling i Langangen
Grunneier viser til at arealet har ligget inne som framtidig byggeområde i lang tid, og at Langangen bør gis vekstmuligheter. Kommunedirektøren har forståelse for at grunneier opplever det som krevende når et område som lenge har vært vist som framtidig byggeområde, blir tatt opp til ny vurdering. Samtidig er det nettopp dette en revisjon av kommuneplanens arealdel skal gjøre, nemlig vurdere eldre arealdisponeringer på nytt i lys av oppdatert kunnskap, nye statlige føringer og kommunens nåværende behov.  
Kommunedirektøren vurderer videre at Langangen som lokalsamfunn i lang tid fremover har et stort utviklingspotensial i vedtatte reguleringsplaner. I tillegg til de nevnte regulerte boligreservene, skjer det en pågående utvikling av Lønnebakke næringsområde. Skolen er også vedtatt gjenoppbygd, og ny E18 sørover åpnes i løpet av året. Hensynet til vekst og vern i lokalsamfunnet vil vurderes samlet i pågående og i kommende revisjoner. Kommunedirektøren mener derfor at det er riktig å avvente endelig avklaring til ny arealdel foreligger, fremfor å åpne for detaljregulering nå.
 
Konklusjon
Kommunedirektøren vurderer at planinitiativet ikke bør tillates videreført på nåværende tidspunkt.

